૨. ચા – રોજ લગભગ બે, ક્યારેક તો ત્રણ પ્રકારની ચા એક જ દિવસમાં પીવાનો વારો આવે છે. ઘરે પત્નીના હાથની બનાવેલી સવારની પહેલી ચા, સાઈટ પર કેન્ટીનમાં બનેલી અને કીટલીમાં સવારથી સંગ્રહાઈ રહેલી પ્લાસ્ટિકના નાના કપમાંની ઠંડી-ગરમ ચા અને ઑફીસમાં ડિપ કરીને ગરમ પાણીમાં જાતે બનાવવી પડતી લેમન અથવા મસાલા ચા – જેમાં દૂધ અને ખાંડ પણ જાતે નાખવી પડે છે…. ત્રણેમાં સવારે પીધેલી ચા સૌથી વધુ ઉપકાર કરે છે. સાઈટ પર કામદારો – સુપરવાઈઝરો સાથે પીધેલી ચા દરમ્યાન ચર્ચાતા કામમાં તેની મહેક ભળે છે એટલે એ બીજી માનીતી પદ્ધતિ છે અને ત્રીજી પદ્ધતિ સૌથી અણમાનીતી… મનને થાય કે ચા પીધી છે – મીટીંગ્સમાં ચા ખરેખર સમય પસાર કરવાનો અક્સીર ઉપાય હોય એમ મને લાગે છે. એટલે હવેથી ચા બને એટલી ઓછી કરવાનું મન છે, સવારની પહેલી ચા ખૂબ ધીરેથી, આંખો બંધ કરીને, તેની સુગંધને પૂરેપૂરી અનુભવીને પીવાની મજા જ કાંઈક અલગ છે…